Un dudenn a-bouez eo Lady Mond evit parrez Benac'h. Marie-Louise le Manac'h, a veze graet dionti Maï Manac'h gant an dud, zo bet ganet d'ar 5 a viz c'hwevrer 1869 e  Benac'h. A-hed he yaouankiz eo bet o vevañ e Milin Prat-Guéguen gant he zad, a oa miliner. Pa 'h eo bet en oad da labourat, ec'h eo aet etrezek ar c'hêrioù : Sant-Brieg da gentañ, ha Pariz da c'houde. Dimeziñ a reas d'ur marc'hadour deus Bro-Saoz hag hi gantañ da Londrez. Du-hont e reas anaoudegezh gant unan deus ar binvidien saoz brasañ : Sir Robert Mond, "roue an nikel". Dimeziñ a rejont o daou ha setu Maï Manac'h deuet da vezañ Lady. Dont a ra en-dro da Venac'h gwech ha gwech all. Ur perzh bras he deus bet  Lady Mond e diorroadur kumun Benac'h. Evit he zri-ugent vloaz, e brofas Sir Robert Mond domani Koad an Noz dezhi. Tremen a reas kalz amzer e-barzh ar vro adalek ar bloavezhioù 30. Dre he levezon e teuas he breur Josef da vezañ Maer Benac'h. Hag hi a reas sevel un ti-post, un archerdi, sal ar festoù ha lakaat a reas cheñch gwerennoù an iliz.